Cele oor tee by JZ – 'Dit was net water' | Maroela Media
"Ek het nie tee gedrink nie, net water." Dit is hoe Bheki Cele, minister van polisie, Donderdag sy omstrede besoek aan oudpres. Jacob Zuma by Nkandla probeer regverdig het. Cele het nie veel uitgewei oor die gesprek nie en net gesê: "Ons het oor verskeie dinge gepraat. Ek het van sy bekommernisse aangehoor en sal sien aan watter hiervan ons aandag kan gee."
Die besoek kom in die week van Zuma se minagting van die Konstitusionele Hof se bevel wat hom verplig om voor die Zondo-kommissie van ondersoek na staatskaping te getuig.
Die DA het die byeenkoms intussen as oneties en teenstrydig met die parlement se gedragskode beskryf. Die party wil nou hê die parlementêre etiekkomitee moet Cele se gedrag ondersoek en versoek ook dat hy moet verduidelik in watter hoedanigheid hy met Zuma vergader het.
"Dit is onreëlmatig en ongekend vir 'n minister van polisie om 'teepartytjies' te hou met iemand wat volgens baie mense in 'n tronksel opgesluit moet word omdat hy die hof se bevel geminag het," sê Natasha Mazzone, die DA se woordvoerder.
"Cele het vermoedelik met Zuma in sy hoedanigheid as ANC-NUK-lid vergader. Dit is egter nie toevallig dat die minister deur die ANC gestuur is om met Zuma te vergader nie, aangesien die saak van Zuma se minagting nou verband hou met Cele se portefeulje as minister van polisie."
Volgens die DA oortree Cele in besonder artikel 4 van die parlement se gedragskode wat bepaal dat parlementslede by alle geleenthede moet optree in ooreenstemming met die openbare vertroue wat in hulle gestel word. Lede moet ook openbare vertroue én vertroue in die integriteit van die parlement handhaaf.
"As Cele nie met Zuma in sy hoedanigheid as minister van polisie vergader het nie, waarom het hy dan by Nkandla aangekom met 'n polisiekonvooi waarvoor die belastingbetaler betaal het? As openbare geld by hierdie vergadering betrokke was, moet die geld terugbetaal word en die besonderhede van die vergadering openbaar gemaak word. Die voortgesette misbruik van openbare geld vir die interne twis van die ANC moet tot 'n einde kom."
Bheki Cele In die nuus Jacob Zuma
Hier is n groot gekonkel aan die gang.Hulle is vrek bang vir Zuma hy regeer lyk my nog steeds.Dit was net oe verblindery dat ou Cyril kwansuis die staaspresident was
Tee, dop of water…dit maak nou nie n snars saak wat jy gedrink het nie Cele. Binnekort gaan daar by bendelede en moordenaars en wat nog ook tee gedrink word om te hoor watter bekommernisse hul het met arrestasie en hoe hul geakkommodeer kan word…
BELAGLIK EN ERG PATETIES!!
Daar gaan niks hiervan kom nie. Almal maak net seker hulle is op dieselfde bl. Eers Malema, nou Cele, wie is volgende wonder ek, seker die magtige ACE.
Net so verwaande ANC kader… dom soos grond…
Hulle beraam groot planne! Wonder of hulle regtig dink ons vertrou hulle aangesien hulle nie eers weet wat vertrou en integriteit beteken nie pffft!